Altofts

Altofts er en landsby i grevskapet West Yorkshire, England. Den ligger 8 km nordøst fra sentrum av byen Wakefield og kun 1,5 km nordvest for byen Normanton. Landsbyen tilhører Normantons valgkrets. Motorveien M62 går nær landsbyen i nordøst, og Aire og Calder-kanalen strekker seg nordvest. I henhold til folketelling fra 2001 bor det 6 198 i landsbyen.

Landsbyen er første gang nedtegnet i chartere for landområder i Yorkshire i 1154. Landsbyen var da stavet som Altoftis, en form som løselig kan oversettes som «det gamle hus». Det er en avledning fra angelsaksisk eal i betydning «gammel», og toft/taft i betydningen «eiendom» eller «hus».

Økonomi 
Mange i landsbyen har tidligere arbeidet i de lokale kullgruvene. Den største gruven i landsbyen, West Riding Colliery, var eid av firmaet Pope and Pearsons. Det var her de første undersøkelser av britisk kullstøv først ble utført i løpet av 1908 og 1909, ledet av W.E. Garforth, bestyrer av kullgruven og president av Mining Association of Great Britain, interesseorganisasjon for gruvearbeiderne. Tidlig på 1900-tallet bidro Garforths forbedringer for arbeidsikkerhet til å utvikle bedre rutiner for trygghet og redningsarbeid for gruvedrift som i dag er vanlig i siviliserte land verden over.

Dagens innbyggere har derimot arbeid i nabobyene, eller ved Wakefield Euroports industripark som har blitt utviklet i de siste tiårene. Annen industri var Altofts' firma for murverk, Normanton Brick Co Ltd, men som flyttet fra Wakefield Road og til Greenfield Road på slutten av 1990-tallet.

Fasiliteter 
Landsbyen har fire puber: Poplar; Miners Arms; The Horse and Jockey; og The Robin Hood. Sistnevnte har også et mikrobryggeri, Tarn51 Brewing Co, som framstiller øl for eget salg og for andre puber. I landsbyen finnes også et postkontor, slakter og et lite antall butikker.

Det er tre barne- og ungdomsskoler i landsbyen.

Det er også tre kirker: Altofts’ metodistkirke som ble åpnet i 1990 ved Church Road. Kirken St Mary Magdalene er den anglikanske sognekirken i landsbyen, også ved Church Road. The Hebron er en uavhengig kirke, også lokalisert ved Church Road.

Sportsklubben Altofts Community Sports Club har baner for å spille cricket, fotball og bowling. Cricketklubben spiller i Central Yorkshire Cricket League. Fotballaget i Altofts kom på andreplass i sin liga.

Kjente personer fra Altofts 
 Martin Frobisher, sjøkaptein og eventyrer i elisabethansk tid og født i Altofts. Han er kreditert for oppdagelsen av Frobisher Bay i Canada.
 John Freeston, 1500-tallet, advokat, bodde mesteparten av livet i Altofts.

Referanser

Eksterne lenker 
 «Altofts West Riding», A Vision of Britain Through Time

Landsbyer i West Yorkshire